पाएं अपने शहर की ताज़ा ख़बरें और फ्री ई-पेपरडाउनलोड करें
करनाल. मानसून के आने से पहले मौसम तमाम तरह के बदलाव दर्शा रहा है। पूर्व की ओर से उमस भरी हवा ने समूचे हरियाणा को बेहाल कर दिया है। दिनभर पसीना सूखने का नाम नहीं ले रहा। पारा भी 42 डिग्री के पार जा चुका है। जबकि अगले तीन दिनों तक इसी तरह के हालात बने रहने की संभावना है। इसके बाद डब्ल्यूडी (पश्चिमी विक्षोभ) से होने वाली हल्की बरसात नौ से 11 जून तक लोगों को इस तपती गर्मी से काफी हद तक राहत प्रदान कर सकता है।
इन तीन दिनों में प्रदेश में अधिकतम व न्यूनतम दोनों तरह के तापमान डाउन होंगे। फिलहाल मानसून ने महाराष्ट्र में दस्तक दे दी है और संभावना यही जताई जा रही है कि यह इसी माह हरियाणा की धरती पर लैंड कर सकती है। मौसम वैज्ञानिकों का कहना है कि भले ही तीन दिन तक डब्ल्यूडी का काफी असर रहेगा, इससे पारा डाउन होगा, लोगों को गर्मी से राहत भी मिल सकती है। लेकिन अगले बीस दिनों तक लोगों को गर्मी से दो चार होते रहना पड़ सकता है।
उमस हुई असहनीय
उमस से समूचा हरियाणा बेहाल है, यही स्थिति पंजाब, दिल्ली और चंडीगढ़ की बनी हुई है। अगले तीन दिनों तक ऐसा ही तापमान बना रह सकता है। इसके बाद नौ, 10 और 11 जून को पश्चिम विक्षोभ यानि डब्ल्यूडी से लोगों को कुछ राहत मिलने की संभावना बन गई है। फिलहाल डब्ल्यूडी इंडिया में दाखिल नहीं हुआ है। पूर्व की ओर से तीन किलोमीटर प्रति घंटा की गति से चल रही हवा के साथ खूब उमस है।
दोपहर बाद नमी भी बढ़ी
दोपहर बाद की नमी भी बढ़कर 36 फीसदी हो चुकी है। जबकि सुबह नमी 75 फीसदी तक आंकी गई है। अधिकतम तापमान 42.5 डिग्री करनाल में आंका गया, जबकि प्रदेश के कई इलाकों में यह इससे कहीं अधिक भी रहा है। न्यूनतम तापमान 28.5 डिग्री हो चुका है। यानि रात भी तपने लगी हैं। हवा का दबाव सुबह 25.5 व दोपहर बाद 22.9 तक पहुंचा है। ऐसा अमूमन बरसात के आने से पहले होता है।
गोवा पार कर महाराष्ट्र पहुंचा मानसून
आईएमडी के मौसम वैज्ञानिकों ने सुकून भरी खबर दी है कि मानसून लगातार आगे की ओर बढ़ रहा है। इस समय मानसून महाराष्ट्र व गोवा में सक्रिय है। इसके जल्द ही आगे बढ़ने की संभावना है। हरियाणा में यह कब पहुंचेगा, आईएमडी ने इसकी तारीख फिलहाल तय नहीं की है। पांच दिन पहले ही यह बताया जाएगा कि इस तारीख को मानसून हरियाणा की धरती पर लैंड करने जा रहा है।
नौ से 11 जून तक प्रदेश में डब्ल्यूडी असर दिखा सकता है, इससे हलकी बरसात हो सकती है और तापमान भी डाउन होंगे। इन तीन दिनों में इससे पारा डाउन होगा, लोगों को गर्मी से राहत भी मिल सकती है।
-बीपी यादव, डायरेक्टर आईएमडी दिल्ली।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva mai_Deva zho_Hant eng_Latn